Dikjarazzjoni mir-Rappreżentant Għoli Federica Mogherini f'isem l-UE dwar is-sitwazzjoni fil-Venezwela qabel l-elezzjoni għall-Assemblea Kostitwenti fit-30 ta' Lulju 2017 L-eskalazzjoni tat-tensjoni politika u l-vjolenza fil-Venezwela diġà wasslet għall-mewt ta' wisq persuni u kkawżat għadd kbir ta' korrimenti fid-dimostrazzjonijiet kważi ta' kuljum. Wasal iż-żmien li din il-vjolenza tintemm. L-għadd kbir ta' rapporti ta' ksur tad-drittijiet tal-bniedem, l-użu eċċessiv tal-forza, detenzjonijiet massivi u proċessi ta' persuni ċivili minn qrati militari huma ta' tħassib. L-UE tistenna li l-awtoritajiet tal-Venezwela jirrispettaw il-Kostituzzjoni u l-istat tad-dritt u li jiżguraw li d-drittijiet u l-libertajiet fundamentali, inkluż id-dritt għal dimostrazzjoni paċifika, jiġu garantiti. Ir-rispett għall-Assemblea Nazzjonali bħala l-korp leġislattiv leġittimu u l-indipendenza tal-Avukat Ġenerali, li għandu jkun jista' jaġixxi mingħajr ebda ostaklu, mingħajr biża' ta' intimidazzjoni jew theddid, huma kruċjali biex tiġi ppreservata l-fiduċja taċ-ċittadini fl-Istat u fis-sistema ġudizzjarja. Jenħtieġ li l-awtoritajiet pubbliċi kollha u l-atturi politiċi kollha jonoraw ir-responsabbiltajiet tagħhom. Il-poplu tal-Venezwela qed jgħix f'kundizzjonijiet diffiċli ħafna, b'nuqqasijiet serji fil-provvista ta' ikel u mediċini. Jinħtieġu b'urġenza soluzzjonijiet miftiehma b'mod komuni biex tittaffa t-tbatija tal-poplu. Il-konvokazzjoni ta' Assemblea Kostitwenti hija kkontestata fis-soċjetà Venezwelana u għalhekk tirriskja li żżid il-polarizzazzjoni tal-pajjiż u tkabbar ir-riskju ta' konfrontazzjoni. Bħal fil-każ tat-trasferiment ta' Leopoldo López mill-ħabs għad-detenzjoni domiċiljari, il-Gvern għandu jikkunsidra miżuri urġenti għat-tisħiħ tal-fiduċja qabel it-30 ta' Lulju, bil-għan li jnaqqsu t-tensjoni u jrawmu kundizzjonijiet aħjar biex jissoktaw l-isforzi favur soluzzjoni paċifika negozjata. L-UE tappella lill-Gvern u lill-oppożizzjoni biex jerġgħu jiftħu kanali ta' djalogu u jerġgħu jibdew negozjati politiċi serji fl-interess tal-pajjiż kollu. F'dan il-kuntest, l-UE tinkoraġġixxi u tinsab lesta li tappoġġa b'kull mod possibbli l-ħolqien ta' "grupp ta' ħbieb" reġjonali, aċċettati mill-gvern u l-oppożizzjoni, sabiex jiġu megħjuna l-isforzi tal-atturi politiċi fil-Venezwela biex isibu soluzzjoni paċifika, demokratika u inklużiva għall-kriżi fil-pajjiż. Biex isir dan, mhux possibbli li tkun nieqsa l-ebda waħda mill-erba' kondizzjonijiet essenzjali għal kwalunkwe ftehim ta' suċċess: ir-rispett għas-separazzjoni tas-setgħat, ir-rilaxx tal-avversarji politiċi li ntbagħtu l-ħabs, il-kooperazzjoni esterna biex jiġu indirizzati l-ħtiġijiet l-aktar urġenti tal-popolazzjoni, kalendarju ċar għall-elezzjonijiet li huma previsti skont il-kostituzzjoni, sabiex il-poplu Venezwelan ikun jista' jesprimi r-rieda tiegħu permezz ta' vot ħieles, dirett u universali. L-UE ttenni d-disponibbiltà tagħha li tikkoopera mal-awtoritajiet Venezweljani sabiex jiġu żgurati l-assistenza, il-protezzjoni u s-sigurtà għaċ-ċittadini Ewropej kollha fil-Venezwela. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u r-Repubblika tal-Moldova jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabilizzazzjoni u ta' Assoċjazzjoni.